Overrasket over lite bygging

Medlemmer av byutviklingsstyret beklager den labre boligveksten i Stavanger.

Publisert: Publisert: 9. desember 2011

Helge Solum Larsen er leder i byutviklingsstyret i Stavanger. Foto: Fredrik Refvem

Hilde Moi Journalist

Denne artikkelen er over åtte år gammel

— Dette bekrefter dessverre den negative trenden fra i fjor. 423 er et altfor lavt tall i forhold til behovet regionen har. Som leder av byutviklingsstyret, forholder jeg meg til målet om å ferdigstille 1000 boliger årlig. Bystyrets flertall vedtok dette klart og tydelig, sier Helge Solum Larsen (V), leder av byutviklingsstyret i Stavanger.

Hardt arbeid

— Er det for mange propper i systemet?

Les også [No available link text]

— Det har vært to prekære situasjoner som gjør at vi har hatt for lav produksjon. Vi har ikke frigitt nok byggemodne områder og en del vedtatte prosjekter har ikke blitt satt i gang. Vi jobber akkurat nå med å få tilbakemelding på hvilke prosjekter dette er. Jeg tror det har blitt stilt krav til prosjektene som ikke kan oppfylles, sier Solum Larsen, som viser til blant annet Paradis, der byggingen er på hold.- Vi må finne ut hva man kan gjøre med sånne krav.

— Men dere er langt fra målet?

— Det viser bare at vi er mange som har masse hardt arbeid foran oss. Både politikere og administrasjonen, i tillegg til at de private må være tydelige på bestillinger. Jeg tror ikke noen skal ha skylden alene, for her handler det også om makroøkonomi. Jeg oppfatter nå at vi har et trøkk for å få det opp så fort som mulig.

Ikke spill for galleriet

Nestleder Kristen Høyer Mathiassen (H) er enig.

— Jeg synes dette er svært beklagelig. Vi har sterkt fokus på å få opp boligbyggingen, og håper på 1000 boliger de neste fire årene.

Les også [No available link text]

— Er det realistisk?- Hvis ikke hadde det vært et spill for galleriet, og slik driver ikke høyre.

— Men dere er langt ifra?

— Derfor har vi markert fokus på nye områder. Vi må ha mer boliger i denne byen, og leter med lys og lykter etter områder, sier han.

Kritisk

— Dette er ikke så veldig sprekt. Vi har lagt ambisjonen høyt nettopp fordi vi ser at byggingen har dalt, sier Hilde Karlsen (Ap) i byutviklingsstyret.

— Jeg er veldig overrasket over de lave tallene i år. Jeg trodde vi hadde satt i gang flere boliger enn de siste tallene viser og at det skulle ta seg opp fra i fjor, sier hun.

— Jeg har stilt en del kritiske spørsmål til rådmannen i forhold til kapasiteten for å behandle sakene rasker. Det foreløpige svaret fra rådmannen er at hun har god kapasitet. Men dette tallet vitner ikke om god kapasitet, sier Karlsen. Hun mener det blir fokusert for mye på såkalt ifylling (bygge i allerede utbygde områder) i stedet for feltutbygging.

— Det må gå an å ha to tanker i hodet samtidig.